હવે બીજું ઉદાહરણ લઈએ, દેવદાસ. સાયગલનું પછી દિલીપકુમારનું, પણ પછી જ્યાં સંજય લીલા ભણસાળી દેવદાસને સ્પર્શે છે અને દેવદાસ તરીકે પહેલવહેલી વાર શાહરુખખાનને જોવાનો આવે છે ત્યાં મારા એસ્ટેિથક્સના છોતરે છોતરા ઊડી ગયા એમ મને લાગે. કે આ માણસે કેવી રીતે તમે દેવદાસ બનાવી શકો. આ ચાલે એમ જ નથી; કોઈ રીતે ચાલે નહિ. આના કરતાં ય વધારે ખરાબ તો, પ્રકાશભાઈ, સરસ્વતીચંદ્રની એણે જે સિરિયલ કરી, ગોવર્ધનારામ કે કાન્ત હોત તો એને મારત. ખરેખર કહું છું. સંજય ભણસાળીને ગુજરાતી હોવા છતાં પણ મારત. પણ કાન્તે એક વખત એવું કરેલું. કાન્ત પાસે નાટક લખાવવા દેશી નાટક સમાજના લોકો આવેલા અને એમને કહેલું કે તમે નાટક લખી આપો. કવિ પ્રસન્ન થઈ ગયા અને લખી આપવાની હા પાડી. એક અંક લખીને મોકલ્યો એ લઈને પાછા આવ્યા એ લોકો અને કહે કે આટલા સુધારા આમાં કરવા જેવા છે. કાન્ત ઊભા થયા, દરવાજો બંધ કર્યો બાજુમાં પડેલી મોટી લાકડી ફટકારી પેલા બધાને. સંજય ભણસાળીની આ જ પરિસ્થિતિ ગોવર્ધનરામે કરી હોત એ નક્કી વાત છે.